Oud-sportafrigter in hof vir seksuele aanranding(Foto: pixabay) Die saak teen ŉ voormalige afrigter van die Bryanston High School gaan na verwagting Dinsdag in die landdroshof in Alexandra, Johannesburg, voort. ŉ Sewentienjarige leerder het die beweerde aanranding vroeër vanjaar aangemeld. Sedertdien het nóg drie klaers na vore gekom. Maroela Media het vroeër berig die 33-jarige afrigter is in Maart vanjaar afgedank, nadat die departement van onderwys hom aanvanklik geskors het. Hy is ná ŉ tugverhoor skuldig bevind aan finansiële wanbestuur en seksuele teistering. Hy is op 17 Januarie verlede jaar in hegtenis geneem in verband met die dade wat hy glo van 2017 tot verlede jaar met leerders gepleeg het. Die beweerde voorvalle het glo by sportwedstryde en tydens skooluitstappies plaasgevind. Die man se regspan het vroeër aan die direkteur van openbare vervolging geskryf en gevra dat die besluit om hom te vervolg, hersien word. ŉ Beslissing hieroor word later vandag verwag.